
  PARLAMENTUL ROMÂNIEI

CAMERA DEPUTAŢILOR

	COMISIA JURIDICĂ,

DE DISCIPLINĂ ŞI IMUNITĂŢI
	
	          Bucureşti, 13 iunie 2012

          PL-x 209/2012


AVIZ

asupra

proiectului de Lege pentru modificarea şi completarea Legii nr.193/2006 privind acordarea tichetelor cadou şi a tichetelor de creşă
În conformitate cu prevederile art.95 din Regulamentul Camerei Deputaţilor, republicat, cu modificările şi completările ulterioare, Comisia juridică, de disciplină şi imunităţi a fost sesizată, spre dezbatere şi avizare, cu proiectul de Lege pentru modificarea şi completarea Legii nr.193/2006 privind acordarea tichetelor cadou şi a tichetelor de creşă, trimis cu adresa nr. PL-x 209 din 29 mai 2012, înregistrat cu nr.31/433 din 31 mai 2012.
Proiectul de lege a fost adoptat de Senat, în şedinţa din 21 mai 2012, în condiţiile articolului 75 alineatul (2) teza a III-a din Constituţia României, republicată, în calitate de primă Cameră sesizată.

Camera Deputaţilor este Cameră decizională, în conformitate cu art. 75 alin. (1) şi (3) din Constituţia României, republicată şi art. 92 alin.(9) pct.1 din Regulamentul Camerei Deputaţilor, republicat, cu modificările şi completările ulterioare. 
Proiectul de lege are ca obiect de reglementare modificarea şi completarea Legii nr.193/2006 privind acordarea tichetelor cadou şi a tichetelor de masă, în sensul introducerii în textul legii a unei noi categorii de tichete, respectiv cele pentru carte, a căror valoare este de 500 lei pentru un salariat în decursul unui an fiscal.
Potrivit prevederilor art.61 din Regulamentul Camerei Deputaţilor, republicat, cu modificările şi completările ulterioare, Comisia juridică, de disciplină şi imunităţi a dezbătut iniţiativa legislativă în şedinţa din 13 iunie 2012.

Membrii Comisiei au examinat proiectul de lege supus avizării, expunerea de motive, punctul de vedere al Guvernului, transmis cu adresa nr.352 din 6 martie 2012, conform căruia Guvernul nu susţine adoptarea iniţiativei legislative şi avizul favorabil, cu observaţii şi propuneri al Consiliului Legislativ, aviz cu nr.1414 din 29 decembrie 2011.

În urma dezbaterilor, Comisia juridică, de disciplină şi imunităţi a hotărât, cu unanimitate de voturi, avizarea negativă a proiectului de lege întrucât aplicarea prevederilor propuse ar genera influenţe financiare suplimentare asupra cheltuielilor bugetului general consolidat de cca.603,3 mil. lei anual. Iniţiatorii proiectului de lege nu au precizat sursele financiare necesare aplicării măsurilor preconizate, încălcându-se, astfel, dispoziţia art.138 alin.(5) din Constituţia României, republicată.

În raport de obiectul şi conţinutul reglementării, proiectul de lege face parte din categoria legilor ordinare. 
                             VICEPREŞEDINTE,                          
         SECRETAR,

                                 Florin Iordache                                   Gabriel Andronache

Consilier parlamentar,

Rodica Penescu        
_1398672276.unknown

